b'\n_START_ARTICLE_\nLumihaarikko\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMonivuotinen lumihaarikko kasvaa 2\xe2\x80\x934 cm levein\xc3\xa4 tuppaina, joista nousee 1\xe2\x80\x933 cm pitki\xc3\xa4 varsia. Varret ovat rentoja tai kohenevia, kaljuja ja v\xc3\xa4rilt\xc3\xa4\xc3\xa4n usein punertavia. Lehdet ovat 5\xe2\x80\x9315 mm pitki\xc3\xa4, rihmamaisia ja pareittain yhdistyvisi\xc3\xa4. Valkoiset kukat ovat yksitt\xc3\xa4in varren p\xc3\xa4\xc3\xa4ss\xc3\xa4, kukkaper\xc3\xa4t ovat suoria. Verhi\xc3\xb6 ja teri\xc3\xb6 ovat nelj\xc3\xa4- tai joskus viisilehtisi\xc3\xa4, nuput ovat pallomaisia. Verholehdet ovat 1,5\xe2\x80\x932 mm pitki\xc3\xa4. Valkoiset ter\xc3\xa4lehdet ovat verholehti\xc3\xa4 lyhyempi\xc3\xa4. Heteit\xc3\xa4 on tavallisesti kahdeksan kappaletta. Suomessa lumihaarikko kukkii hein\xc3\xa4\xe2\x80\x93elokuussa. Kota on hieman verhi\xc3\xb6t\xc3\xa4 pidempi, kotaper\xc3\xa4t ovat suoria.\n_START_SECTION_\nLevinneisyys\n_START_PARAGRAPH_\nLumihaarikkoa tavataan l\xc3\xa4hinn\xc3\xa4 pohjoisen pallonpuoliskon arktisilla alueilla. Euroopassa lajia kasvaa Skotlannissa, F\xc3\xa4rsaarilla, Islannissa, Huippuvuorilla sek\xc3\xa4 Norjan, Ruotsin ja Suomen vuoristo- ja tunturialueilla ja Pohjois-Ven\xc3\xa4j\xc3\xa4n tundralla J\xc3\xa4\xc3\xa4meren rannalla. Levinneisyysalue jatkuu Ven\xc3\xa4j\xc3\xa4ll\xc3\xa4 it\xc3\xa4\xc3\xa4n seuraten J\xc3\xa4\xc3\xa4meren arktista pohjoisrannikkoa aina Tyynelle valtamerelle saakka, ja edelleen Pohjois-Amerikan puolella Alaskaan, Pohjois-Kanadaan ja Gr\xc3\xb6nlantiin. Suomessa lumihaarikkoa tavataan ainoastaan korkeimmilla tunturiseuduilla K\xc3\xa4sivarren suurtuntureilla Enonteki\xc3\xb6ll\xc3\xa4. Lis\xc3\xa4ksi lajista on vanha havainto Utsjoelta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLumihaarikko on arktisten alueiden kasvi, jota tavataan lietteisill\xc3\xa4 lumenviipym\xc3\xa4paikoilla, kosteilla kalliopenkereill\xc3\xa4 ja tunturipurojen sorarannoilla.'